Komisijos reglamentas (EB) Nr. 2594/2001
2001 m. gruodžio 28 d.
nukrypstantis nuo Reglamento (EB) Nr. 174/1999, nustatančio išsamias specialiąsias Tarybos reglamento (EEB) Nr. 804/68 taikymo taisykles dėl pieno ir pieno produktų eksporto licencijų ir eksporto grąžinamųjų išmokų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. liepos 7 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo [1] su paskutiniais pakeitimais, padarytais Reglamentu (EB) Nr. 1670/2000 [2], ypač į jo 31 straipsnio 14 d.,
kadangi:
(1) Komisijos reglamentas (EB) Nr. 174/1999 [3] su paskutiniais pakeitimais, padarytais Reglamentu (EB) Nr. 2298/2001 [4], nustato eksporto licencijų galiojimo terminą. Sūriui tokios licencijos galioja iki ketvirto mėnesio nuo išdavimo pabaigos. Pagal Europos Bendrijos ir Šveicarijos Konfederacijos dvišalį susitarimą dėl žemės ūkio produktų prekybos, pasirašytą 1999 m. birželio 21 d. Liuksemburge, kompensacijos už sūrį, eksportuotą į Šveicariją, panaikinamos nuo šio susitarimo, kuris šiuo metu ratifikuojamas, įsigaliojimo dienos. Pagal to susitarimo 17 straipsnį, jis turi įsigalioti antro mėnesio nuo galutinio pranešimo apie ratifikavimo dokumentų deponavimą arba visų susitarimų, minėtų tame straipsnyje, patvirtinimo pirmą dieną. Siekiant užtikrinti, kad būtų laikomasi šių susitarimo nuostatų, atitinkamų licencijų galiojimo laikas turėtų būti sutrumpintas, kad, įsigaliojus susitarimui, išduotos licencijos, kuriose iš anksto nustatyta grąžinamoji išmoka ir kuriose Šveicarija nurodoma kaip paskirties vieta, nebegaliotų.
(2) Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nepaisant Reglamento (EB) Nr. 174/1999 6 straipsnio c punkto, eksporto licencijos, kuriose iš anksto nustatytos grąžinamosios išmokos už produktus, klasifikuojamus CN kodu 0406 ir kuriose Šveicarija nurodyta kaip paskirties vieta, galioja iki pirmo mėnesio nuo išdavimo pabaigos.
2 straipsnis
Šis reglamentas įsigalioja 2002 m. sausio 1 d.
Jis taikomas licencijoms, išduotoms nuo 2002 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. gruodžio 28 d.